Vyhodnotenie medzirezortného pripomienkového konania
k návrhu Nariadenia vlády Slovenskej republiky, ktorým sa ustanovuje výška minimálnej mzdy

	Spôsob pripomienkového konania: bežný/zjednodušený/skrátený postup:	z dôvodu požiadavky predložiť návrh nariadenia vlády do 5. augusta 2005 na jeho prerokovanie v Rade hospodárskeho a sociálneho partnerstva SR.
	
                                                                    Zoznam oslovených subjektov:	Návrh nariadenia vlády Slovenskej republiky, ktorým sa ustanovuje výška minimálnej mzdy bol zaslaný dňa 7. júla 2005 na pripomienkové konanie predsedovi vlády SR, všetkým podpredsedom vlády SR, ministerstvám, ostatným ústredným orgánom štátnej správy, ďalším orgánom a subjektom, ako aj vybraným inštitúciám, ktorých sa problematika dotýka. Termín ukončenia pripomienkového konania bol určený na 15. júla 2005.
	Počet oslovených subjektov:	34
	Zaslali do stanoveného termínu:	26
	Zaslali po termíne:	  1
	Vôbec nezaslali:	  7  
	Subjekty, ktoré nemali pripomienky:	22
	Počet vznesených pripomienok:	  6
	Počet akceptovaných pripomienok:	  3  
	Počet neakceptovaných, z toho počet zásadných – ktoré subjekty:	  3,  z toho 1 zásadná - Konfederácia odborových zväzov  SR
	Rozporové konanie (s kým, kedy, na akej úrovni, s akým výsledkom):	  	 19.augusta 2005, minister práce, sociálnych vecí a rodiny
	    
	Počet odstránených pripomienok:	  1 
	Počet neodstránených pripomienok:	  0 

          Rezort	                                    Pripomienka	Typ	Vyh.	                 Spôsob vyhodnotenia	     Poznámka	

KOZ SR	
Zásadne nesúhlasí s návrhom nariadenia vlády SR, podľa ktorého výška mesačnej minimálnej mzdy od 1. 10. 2005 má byť 6 800 Sk a hodinová minimálna mzda 39,10 Sk.

Uvádza, že podľa odporúčaní Európskeho spoločenstva minimálna mzda má tvoriť 60 % z priemernej mzdy dosiahnutej v hospodárstve danej krajiny. Slovenská republika sa len pomaly približuje k tomuto trendu.

Žiada, aby v zmysle zákona Národnej rady Slovenskej republiky č. 90/1996 Z. z. o minimálnej mzde v znení neskorších predpisov bol koeficient minimálnej mzdy od 1. 10. 2005 odsúhlasený vo výške 0,46, t. j., aby výška hrubej mesačnej minimálnej mzdy dosiahla úroveň 7 280 Sk, čo v percentuálnom vyjadrení oproti priemernému zárobku za rok 2004 predstavuje 46,0 % a oproti prognóze na rok 2005 je to 42,3 %.	
  Z	
    N   	
Návrh a postup je v súlade so zákonom Národnej rady Slovenskej republiky č. 90/1996 Z. z. o minimálnej mzde v znení neskorších predpisov. Podľa § 6a odsek 3 tohto zákona koeficient dohodnú zástupcovia štátu, zástupcovia zamestnávateľov a zástupcovia zamestnancov vždy najneskôr do 31. júla kalendárneho roka na základe návrhu MPSVR SR predloženého RHSP vždy najneskôr do 15. júna kalendárneho roka.
Podľa § 6a ods. 5 citovaného zákona o minimálnej mzde, ak sa sociálni partneri nedohodnú na koeficiente v lehote ustanovenej vo vyššie uvedenom § 6a ods. 3 zákona o minimálnej mzde, o výške minimálnej mzdy rozhodne vláda.
MPSVR SR predložilo návrh koeficientu na úpravu výšky hrubej mesačnej minimálnej mzdy na rokovanie RHSP dňa 15. júna 2005.
Návrh koeficientu bol v RHSP prerokovaný dňa 24. júna 2005. KOZ SR na tomto rokovaní nesúhlasila s návrhom predloženým MPSVR SR.

Protimonopolný
úrad SR	
Odporúča v úvodnej vete návrhu za slová „346/1999 Z. z.“ zaviesť legislatívnu skratku „zákon“ a v § 1 namiesto odkazu na poznámku pod čiarou uviesť v texte konkrétne ustanovenie zákona.	  
  O	   
   N	
Splnomocňovacie ustanovenie na  úpravu výšky minimálnej mzdy je  v § 6a odsek  2 a 4, nie v § 2 odsek 1 písmeno a) a b) zákona Národnej rady Slovenskej republiky č. 90/1996 Z. z. v znení zákona č. 346/1999 Z. z. 		

MF SR	
Súhlasí s návrhom za podmienky, že finančné dôsledky vyplývajúce z navrhnutého zvýšenia minimálnej mzdy budú zabezpečené v rámci záväzných ukazovateľov schváleného rozpočtu verejnej správy na rok 2005 a návrhu rozpočtu verejnej správy na roky 2006 až 2008.	
O	
A	
Doplnením textu v bode 1 Doložky finančných, ekonomických, environmentálnych vplyvov, vplyvov na zamestnanosť a podnikateľské prostredie.	
Minimálna mzda je valorizovaná na základe zákona Národnej rady Slovenskej republiky č. 90/1996 Z. z. v znení zákona č. 346/1999 Z. z.. každoročne.

MZ SR	
V § 1 písm. b) návrhu žiada sumu „6 800“ Sk nahradiť sumou „6 930“ Sk. Uvádza, že prijatím ním požadovanej právnej úpravy výšky minimálnej mzdy by sa zvýšil podiel hrubej mesačnej minimálnej mzdy na priemernej nominálnej mzde zamestnanca v hospodárstve SR na 40,74 % ( z navrhovaného podielu 39,97 %).	
O	
N	
Predložený návrh zohľadňuje aktuálny a predpokladaný vývoj makroekonomických ukazovateľov, ktoré majú vplyv na minimálnu mzdu a je v súlade s prioritami vlády na podporu rastu zamestnanosti.		

MH SR	
Vyjadruje nesúhlas s konštatovaním v bode 2 Doložky finančných, ekonomických, environmentálnych vplyvov, vplyvov na zamestnanosť a podnikateľské prostredie, podľa ktorého sa úprava minimálnej mzdy v skupine zamestnávateľov tzv. podnikateľskej sféry týka veľmi obmedzeného počtu zamestnávateľov.

Minimálnu mzdu v podnikateľskom prostredí považuje z hľadiska tvorby pracovných miest a ich odmeňovania  za inštitút, ktorý zaťažuje a komplikuje systém sociálnych odvodov a mzdových nákladov. Upozorňuje, že štruktúra minimálnej mzdy vstupuje do takmer 40 právnych noriem, ktoré mimo iného ovplyvňujú vyplácanie rôznych sociálnych dávok. Odporúča na zváženie – inštitút minimálnej mzdy zrušiť a uvažovať o alternatíve ovplyvňovania najnižších miezd zamestnancov prostredníctvom zvýšenia nezdaniteľných položiek, „bonusov“ v systéme daní. Takáto alternatíva môže systémovo zvýšiť mzdovú úroveň nízko- kvalifikovanej práce.

Na základe uvedeného žiada zásadne tento bod prepracovať. 

Vyjadruje nesúhlas so znením bodu 4 Doložky finančných, ekonomických, environmentálnych vplyvov, vplyvov na zamestnanosť a podnikateľské prostredie, podľa ktorého vraj možno predpokladať pozitívny vplyv na zamestnanosť. Aktuálna suma minimálnej mzdy je najnižším vymeriavacím základom pre výpočet poistného na sociálne poistenie, čím od 1. októbra 2005 dôjde k nárastu minimálnych platieb poistného do Sociálnej poisťovne.  Z uvedeného vyplýva, že zvýšenie minimálnej mzdy zvýši odvody. To znamená, že reálne nemožno predpokladať pozitívny, ale negatívny vplyv na zamestnanosť. Uvedené zvýšenie sa týka nízko- kvalifikovaných zamestnancov, zamestnancov bez praxe a mladých zamestnancov.

Na základe uvedeného žiada zásadne tento bod prepracovať.	
   Z

   Z	
    A

    A	
Doplnením textu v bode 2 Doložky finančných, ekonomických, environmentálnych vplyvov, vplyvov na zamestnanosť a podnikateľské prostredie.

Doplnením textu v bode 4 a 5 Doložky finančných, ekonomických, environmentálnych vplyvov, vplyvov na zamestnanosť a podnikateľské prostredie.	

RHSP  na svojom rokovaní dňa 24. júna 2005 rozhodla o vytvorení pracovnej skupiny, ktorá sa bude zaoberať možnosťami odpojenia niektorých platieb a dávok od minimálnej mzdy od roku 2006.